૨૦૦૯ નું એ વર્ષ હતું. ગુજરાત અને આખા દેશ માં સ્વાઇન ફ્લૂ નામના રોગે બરાબર નો ભરડો લીધો હતો, કેટલાય લોકો ને આ રાક્ષસ ભરખી ગયો. સરકાર એ એપીડેમીક ની પરિસ્થિતી જાહેર કરી. અધિક નિયામક, આરોગ્ય વિભાગ ગાંધીનગર ના આદેશ મુજબ એ સમયે સ્વાઇન ફ્લૂ થી થતાં દરેક મૃત્યુ ની Verbal autopsy (વર્બલ ઓટોપ્સી) ની જવાબદારી કમ્યૂનિટી મેડિસિન વિભાગ ના શિરે આવી. Verbal autopsy એટલે મરણોપરાંત પૂછપરછ જેથી મૃત્યુ થયાનું કારણ જાણી બીજા મૃત્યુ અટકાવી શકાય અને આ અંતર્ગત પોસ્ટ ગ્રેજયુએટ સ્ટુડન્ટ ડૉ. નિશીથ અને મદદનીશ પ્રાધ્યાપક ડૉ. જય શેઠ અત્યારે એક બા ને પ્રશ્નો પૂછી રહ્યા હતા. બાની પુત્રવધૂ નું થોડા જ દિવસો પહેલાં મૃત્યુ થયું હતું અને એ પોતાની પાછળ એક 6 મહિનાની અને એક 3 વર્ષ ની બાળકીઓ ને મૂકતી ગઈ હતી. નાની બાળકી અત્યારે બા ના ખોળા માં હતી અને બાટલી વડે દૂધ પી રહી હતી. કેટલાક પ્રશ્નો ના ઉત્તર આપતા આપતા બા ના બંને આંખો ના ખૂણા ભીના થઈ ગયા હતા.